El  plenari del CoNCA dona suport a Santi Vila i Lluís Puig davant del procés judicial plantejat contra ells en el conflicte per l’art de Sixena. Segons el Consell, les obres d’art procedents del Monestir de Santa Maria de Sixena conservades al Museu Nacional d’Art de Catalunya i al Museu de Lleida van ser adquirides legalment a la comunitat religiosa propietària de les obres segons el preu establert en el seu moment. Amb la seva actuació, des del CoNCA s’entén que els consellers de cultura van complir “escrupolosament” amb la legislació catalana de patrimoni i de museus i que les seves decisions han estat sempre “fonamentades en els informes tècnics emesos pels òrgans competents”, ja sigui per part de l’Institut d’Estudis Catalans, Junta de Museus, Associació de Museòlegs o la Junta de Qualificació. L’objectiu primordial, assegura el CoNCA en un comunicat, va ser “protegir” les obres d’aquest patrimoni, assegurant-ne la restauració, la conservació i el manteniment en les condicions adequades, per tal d’assegurar que en pogués gaudir tota la ciutadania.

Summary: El CoNCA defensa que Vila i Puig van complir “escrupolosament” la legislació en el conflicte per l’art de Sixena


El portaveu adjunt d'ERC al Congrés, Gabriel Rufián, ha defensat que la proposta feta pel president de la Generalitat, Carles Puigdemont, d'obrir un espai de diàleg i ha preguntat al portaveu de l'executiu espanyol, Méndez de Vigo, si penses acollir-se a la proposta de mediació. Rufián, que ha mostrat fotografies dels ferits i ha assegurat que "no és fàcil estendre la mà al diàleg a aquells que van enviar els salvatges a apallissar la gent".  Rufián ha reconegut que Puigdemont va fer un "gens enorme de generositat i valentia política". "Va estendre la mà fins i tot als de les porres, els demano que siguin civilitzats i demòcrates per un cop a la vida i s'asseguin a una taula de negociació, treguin la policia política dels carrers i deixin d'insultar-nos i fer el ridícul", ha declarat Rufián. Méndez ha afirmat que el diàleg "només pot existir dins de la llei, on ens hi trobaran a tots". En aquest sentit, la vicepresidenta, Soraya Sáenz de Santamaria, també valora que està "a la mà de Puigdemont retornar a la legalitat i al Congrés, que és on es fa diàleg cada dia" La portaveu de Podem al Congrés, Irene Montero, també ha preguntat a la vicepresidenta si pensa acollir-se a la proposta de diàleg i li demanava que s'assegués a negociar amb Puigdemont perquè entenen que no hi havia hagut declaració d'independència. "La solució és un referèndum pactat i amb garanties, ens sembla que la proposta més ferma ara en moments de crisi és escoltar i dialogar", ha manifestat Montero.  Sáenz de Santamaria ha acusat Podem de ser la "coartada dels secessionistes. "Tenen un afany corrosiu de desestabilitzar les institucions", ha manifestat la vicepresidenta.  El PSOE ha retirat totes les preguntes referides a la crisi catalana (justificant que Rajoy ja compareixerà a la tarda i li preguntaran directament) i la número 2 dels socialistes, Adriana Lastra, ha intervingut només per fer una valoració d'allò succeït al Parlament. "Apostem pel diàleg real i sincer, no com a estratègia per a trencar-lo de manera unilateral; ahir vam viure una comèdia on ningú sabia què s'estava fent", ha manifestat.  La vicepresidenta ha recollit el guant de Lastra i ha afirmat que  només hi haurà entesa "si tots complim la llei". "No hi pot haver diàleg des de la imposició, en la seva mà està retornar a aquesta casa [Congrés] on es fa diàleg cada dia i al camí de l'entesa, si ho vam fer el 78 no té sentit que ara no ho intentin alguns", ha manifestat.

Summary: Rufián a Méndez de Vigo: "No és agradable estendre la mà al diàleg als que van enviar salvatges a apallissar la gent"


El director de teatre, Lluís Pascual, ha guanyat aquest dilluns el Premi Max 2016 a la Millor Adaptació Teatral per ‘El rei Lear’. En la XIX Edició dels Premis Max de les Arts Escèniques, celebrada aquest dilluns al Teatro Circo Price de Madrid, Pascual ha dedicat el premi als “centenars de milers de refugiats que per la nostra vergonya estan cridant a les portes d’Europa per salvar la seva vida i la seva dignitat”. L’obra ‘Pinoxxio” ha estat la protagonista d’aquesta XIX Edició dels Premis Max 2016 en aconseguir fins a set guardons com ara millor disseny de vestuari, coreografia o ballarina principal per Ana Luján. ‘La piedra oscura’ ha guanyat el premi a millor espectacle de teatre, a banda d’altres 4 Max més com ara millor autoria teatral per Alberto Conejero o millor direcció d’escena per Pablo Messiez. El Max al millor espectacle de dansa ha estat per ‘En el desierto’ . Pepe Viyuela s’ha emportat el Max al millor actor protagonista i Aitana Sánchez-Gijón l’estatueta de millor actriu. Lluís Pasqual ha agraït al jurat dels Premis Max 2016 el premi a Millor adaptació teatral per ‘El rei Lear’ i ha compartit el reconeixement amb tota la companyia. El director de teatre ha tingut un reconeixement especial per a Núria Espert a qui ha agraït “la seva existència”. L’artista també ha volgut compartir el seu premi amb els refugiats siris i ha assegurat que “tot i ser un gest inútil, tenim dret a creure que els gests encara que siguin molt petits no ho són del tot”.  Pasqual també optava a guanyar el Max a Millor direcció d’escena, que finalment ha recollit Pablo Messiez per ‘La piedra oscura”. L’obra valenciana d’Albena Produccions, Centre Teatral Escalante / Diputació de Valencia, ‘L’aneguet lleig’, ha guanyat el Max a Millor espectacle musical. El músic català Pep Llopis ha estat premiat amb el Max a Millor composició musical per ‘Pinoxxio’. Els altres treballs teatrals amb presència catalana en els seus equips nominats en aquesta gala dels Premis Max 2016 eren ‘Foot-ball’ del Teatre Nacional de Catalunya amb la direcció de Cesc Gilabert, ‘We Women’ amb Sol Picó com a candidata a Millor coreografia i Max Glaenzel, nominat a Millor disseny d’espai escènic per ‘El público’. L’actor Pepe Viyuela també ha dedicat el seu Max a Millor actor protagonista als refugiats de Síria i ha tingut un record “molt especial” per a la parella de titellaires que van ser acusats per la Fiscalia d’enaltiment del terrorisme per una obra de titelles representada a Madrid. Un reconeixement que ha arrancat un fort aplaudiment entre el públic present, on també hi era el ministre de Cultura en funcions, Íñigo Méndez de Vigo, i la presidenta de la Comunitat de Madrid, Cristina Cifuentes. “És en aquesta parella de titellaires on es condensa el que és més sagrat de la nostra professió: La llibertat d’expressió i de creació. Va per vosaltres!”, ha exclamat l’actor espanyol.  Aitana Sánchez-Gijón, que ha guanyat el Max a Millor actriu protagonista per ‘Medea’, s’ha imposat a les altres dues candidates, Bàrbara Lennie per ‘La Clausura del amor” i Gloria Muñoz, nominada pel treball ‘El señor Ye ama los dragones’. En el seu discurs al recollir el Max, Sánchez Gijón ha coincidit amb Viyuela i ha criticat la policia espanyola per detenir els titellaires que van ser interrogats a l’Audiència Nacional i empresonats durant uns dies. Crítica a l’organització A l’entrada d’aquesta gala al cèntric Teatre Circo Price de Madrid i en declaracions a l’ACN, Pasqual s’ha mostrat “sorprès” per la poca presència catalana entre els nominats i ha assenyalat que s’hauria de canviar l’organització dels guardons. “Més val això que res, però m’ha sorprès perquè hi havia molts pocs espectacles catalans i hi hagut molts bons treballs a Barcelona”, ha afirmat. Pasqual ha explicat que l’organització dels premis va canviar el jurat l’any passat i que l’actual manera en què esta planificat, no permet que els membres del tribunal coneguin “tot el teatre” que es fa a Barcelona o a Madrid.  L’artista ha afegit que “tots els premis tenen problemes a l’hora de donar-los”. Sobre la situació de la cultura en l’àmbit institucional, Pasqual ha dit assegurat que no espera “res” dels polítics. “Portem un any de campanya i no he sentit pronunciar la paraula cultura a cap polític”, ha sentenciat. Denúncia al panorama actual de la dansa  L’edició d’aquest any dels Premis Max de les Arts Escèniques estava dedicat a la dansa, que segons l’organització dels premis ha patit una baixada del 44% en el número d’espectadors entre el 2008 i el 2014. El President de la Fundació SGAE, Manuel Aguilar, que juntament amb l’Acadèmia de les Arts Escèniques d’Espanya (AAEE) organitza els Max de teatre, ha demanat ajuda a la classe política, alhora que ha dit que “s’ajudin a sí mateixos”, apostant més per la cultura. Aguilar ha denunciat que l’IVA cultural del 21% que actualment existeix a l’Estat espanyol “no promou les condicions” perquè la cultura sigui sostenible i ha rebutjat el concepte de “treballar gratis”.

Summary: Lluís Pasqual guanya el Max de Teatre a la Millor Adaptació amb ‘El rei Lear’


Càritas Diocesana de Tortosa ha presentat la memòria del 2016 on les xifres continuen mostrant que la situació de crisi econòmica encara no s'ha superat. Durant l'any passat, Càritas ha atès 3.648 famílies que representen 10.720 persones, una seixantena menys que l'any anterior. D'aquestes, 350 famílies són noves incorporacions d'aquest 2016, un gruix que representa el 10% de les atencions de l'entitat. Malgrat tot, més de la meitat de les persones que necessiten de l'assistència de Càritas són famílies que reclamen l'ajut des de fa més de tres anys. "El problema el tenim amb aquest gran volum de gent que cronifica la seva necessitat", ha afegit el secretari general de Càritas Tortosa, Agustí Adell. De les noves famílies que han reclamat l'ajuda de Càritas durant el darrer any, el perfil és el d'una persona amb fills a càrrec i que no té feina o amb un sou que no li permet arribar a fi de mes.  D'aquestes 3.648 famílies ateses el passat 2016, el 54%, unes 1.978, són les que fa més de tres anys que estan requerint els serveis de Càritas, un 10% són les 354 que s'han incorporat de nou en el darrer any, i només un 8%, prop de 300, són les que superen la situació i poden remuntar sense ajuts. El perfil del nou necessitat són persones amb fills a càrrec que estan a l'atur o amb un treball amb condicions precàries que amb el sou no tenen prou per arribar a fi de mes. El 52% d'aquests ciutadans són de nacionalitat espanyola, i el 56% són dones. A més, un 80% tenen estudis de primària o inferiors, un 13% amb estudis de secundària, un 5% amb estudis de Formació Professional, i un 2% amb estudis universitaris. El pressupost total de Càritas durant el 2016 va ser de 2,3 MEUR, dels quals només un 9,6% provenen de subvencions. D'aquests, el 76% del volum d'activitat, 1,8 MEUR, ha estat orientada a cobrir primeres necessitats a través dels sis projectes de caràcter assistencial.  Una altra part, 244.000 euros, un 10% del pressupost, s'han dedicat a projectes de promoció i empoderament com l'acollida i l'acompanyament personalitzat, la promoció i capacitació per al món laboral, promoció de la família, infància, gent gran, entre altres. El secretari general de Càritas Tortosa, Agustí Adell, ha explicat que l'aposta de l'entitat seria poder destinar més recursos a aquestes accions però que es troben que encara hi ha molta gent que necessita ajudes de primera necessitat. "Aquesta ajuda pot arribar a un estancament però encara és difícil trobar aquest punt d'equilibri", ha afegit. Durant aquest 2016, Càritas ha atès un 23% més de famílies que fa quatre anys malgrat que les dades respecte el 2015 són molt similars -han baixat un 1%. Del pressupost de l'any passat se n'extreu que 86 de cada 100 euros han retornat a la societat en forma d'ajudes directes o projectes de promoció i empoderament. Un 53% de les ajudes són en espècie (aliments o objectes d'ortopèdia), un 23% són ajudes dineràries, un 10% en sous i càrregues socials a projectes, i un 7% en despeses de funcionament de l'entitat. En la presentació de la memòria de Càritas 2016, el bisbe de Tortosa, Enrique Benavent, ha recordat que l'entitat només representa un terç del pressupost de la diòcesi, amb 280.000 habitants. Benavent ha volgut destacar el voluntariat que permet tirar endavant Càritas, així com el fet que enguany s'hagi inaugurat la nova seu de l'entitat, ubicada al Palau Episcopal de Tortosa.

Summary: Unes 350 noves famílies de la diòcesi de Tortosa reclamen atenció de Càritas durant el 2016


Gerard Gómez del Moral, que el 28-A va ser elegit diputat, ara no s'hi presenta per decisió personal ACN Barcelona.-ERC ha ratificat en el consell nacional extraordinari d'aquest dissabte les llistes per a les eleccions del 10-N, amb Oriol Junqueras com a cap de llista al Congrés per Barcelona i Raül Romeva encapçalant la candidatura al Senat, com al 28-A. Així, els republicans mantenen la candidatura amb els presos al capdavant a l'espera de la sentència del Tribunal Suprem, que podria condemnar i inhabilitar els líders ara en presó preventiva. La llista, en què Gabriel Rufián repeteix com a número 2, inclou alguns canvis: Gerard Gómez del Moral, que el 28-A va ser elegit diputat, ara no s'hi presenta per decisió personal.

Summary: ACTUALIZACIÓ:ERC ratifica les llistes al 10-N amb Oriol Junqueras i Raül Romeva com a caps de llista al Congrés i al Senat


La Policia Local de Manresa ha detingut un home, de 34 anys i amb nombrosos antecedents, per un delicte de robatori amb violència, intimidació i furt. Els fets van passar a divendres, quan la sala del 092 va rebre una trucada d'un ciutadà que havia vist com un home sortia corrents d'un supermercat del carrer Pompeu Fabra, d'on també havia sortit personal alertant que l'home en qüestió els acabava d'atracar. El testimoni es va mantenir en línia, facilitant una descripció molt acurada de l'individu, cosa que va permetre mobilitzar diverses patrulles. Finalment, la policia el va enxampar en un segon supermercat on va agafar diversos articles i va sortir sense pagar-los, fent caure diverses caixes de fruita durant la seva fugida.

Summary: Un ciutadà ajuda la Policia Local de Manresa a detenir un lladre que acabava de robar en un supermercat


El conseller d'Interior, Miquel Buch, ha negat que escollís d'assessor un agent dels Mossos d'Esquadra perquè fes d'escorta de Puigdemont. Segons fonts judicials, Buch ha indicat davant la jutgessa que va decantar-se per tenir aquest agent com a càrrec de confiança perquè els seus assessors li van assegurar que tenia un perfil tècnic, experiència i coneixement del cos policial. També ha manifestat que no tenia coneixement d'altres activitats de l'agent, ni prèvies ni les posteriors relacionades amb l'expresident Carles Puigdemont. La declaració de Buch com a investigat al Tribunal Superior de Justícia de Catalunya (TSJC) ha durat tres hores. Dijous està previst que declari el sergent Lluís Escolà. La declaració del conseller ha durat tres hores perquè ha decidit respondre a totes les parts i ha detallat el context de cadascun dels treballs de l'agent. Buch ha justificat la brevetat dels informes perquè només havien de ser resums que l'ajudessin a tenir una idea bàsica de les qüestions relacionades amb el cos. El tribunal va admetre a tràmit la querella presentada per la fiscalia, que va actuar a instàncies de Cs, pels delictes de prevaricació i malversació de fons públics. La magistrada instructora, Mercedes Armas, no imposa fiança i estableix com a policia judicial en aquest cas la Comissaria General d'investigació criminal dels Mossos. Escolà va ser nomenat assessor en matèria de seguretat el juliol del 2018, però va deixar el càrrec a petició pròpia el març del 2019. Abans, durant i després d'aquest període, la fiscalia veu acreditat que ha estat fent d'escorta de l'expresident tot i que estava en situació de "cerca i captura".  El mateix dia que es va presentar la querella, el novembre passat, Buch va assegurar que "en cap cas" va nomenar un assessor per fer d'escorta de Puigdemont. "No està ni entre les meves competències ni en la meva voluntat", va assegurar. El TSJC considera que el relat de la fiscalia conté els "indicis suficients" per admetre a tràmit la querella per prevaricació i malversació de fons públics i investigar els fets. A més, no descarta que la investigació es pugui estendre a més persones si durant la instrucció es considerés que haguessin "assessorat" Buch i Escolà en qualitat de "còmplices, cooperadors o encobridors dels fets". El conseller d'Interior, Miquel Buch, ha arribat al Tribunal Superior de Justícia de Catalunya (TSJC) minuts abans de les deu del matí acompanyat per la seva dona; el secretari d'Interior, Brauli Duart, i el portaveu de JxCat al Parlament, Eduard Pujol. Les declaracions de Buch i Escolà s'havien de fer a finals de març, però es van ajornar a causa de l'estat d'alarma. Està previst que el sergent dels Mossos d'Esquadra Lluís Escolà declari aquest dijous.

Summary: Buch nega que escollís d'assessor un mosso d'esquadra per fer d'escorta de Puigdemont


Els Premis Ràdio Associació han arribat aquest dijous a la majoria d’edat amb un marcat caràcter reivindicatiu. Els guardons, que aquest any distingien com a millor professional a la periodista Mònica Terribas, el 'Versió RAC1' com a millor programa, el documental 'Las cloacas de Interior' produït per Mediapro i a les emissores catalanes per la cobertura del referèndum de l’1-O, han quedat tenyits per la situació política i social a Catalunya. En el discurs més emotiu de la nit, la directora d’’El Matí de Catalunya Ràdio’ no ha amagat la dificultat de desenvolupar el periodisme actualment, en què assegura que cada dia elaboren un “espai de supervivència en la intempèrie” “Viure és sentir-se pressionat per allò que més estimes i el que més estimem és l’ofici de periodisme, entès com un exercici de llibertat i llibertats”, ha conclòs entre aplaudiments.  Al ritme de la cançó d’Obeses ‘Ens en sortirem’, l’acte ha tingut des de l’inici un marcat caràcter reivindicatiu en favor de la llibertat d’expressió, de l’alliberament dels presos i en contra de la destitució dels càrrecs de la Generalitat en aplicació de l’article 155.  En un vídeo que ha repassat les 18 edicions, s’hi han vist imatges d’Oriol Junqueras o Carme Forcadell, i s’ha recordat que l’any passat a la platea hi havia el president d’Òmnium Cultural, Jordi Cuixart, de qui s’ha llegit una carta enviada des de la presó.  El president de Ràdio Associació de Catalunya, Jordi Margarit, ha assegurat que la llibertat no s’entén sense la veritat. En aquest sentit, ha lamentat que “alguns mitjans d’allà i alguns també d’aquí” hagin contribuït a fer “grossa la mentida” que manté en presó preventiva i a l’exili líders polítics catalans. “No hi ha veritat sense llibertat, ni llibertat sense veritat” , ha asseverat.  Així mateix, ha recordat que l’1-O els micròfons i les urnes “van anar junts” perquè “República s’escriu amb ‘R’ de ràdio”. “Per la llibertat, la fraternitat, la igualtat. Visca l’espai de comunicació català, visca l’espai nacional de comunicació, visca la ràdio i visca la llibertat!”, ha conclòs.  Terribas: “No hem arribat fins aquí per defallir davant del que està passant” El reconeixement a Mònica Terribas com a millor professional ha lloat la seva trajectòria, capacitat periodística demostrada amb “valentia, rigorositat i professionalitat". En el discurs més emotiu de la nit, la periodista ha assegurat que el present ensenya a “assumir amb un somriure el desencís”. “No hem arribat fins aquí per defallir davant del que està passant”, ha assegurat. Terribas no ha amagat la dificultat de desenvolupar el periodisme actualment, en què assegura que no fan un programa de ràdio, sinó un “espai de supervivència en la intempèrie”, sense lluir-se ni fer-ne “un trampolí”. “Viure és sentir-se pressionat per allò que més estimes i el que més estimem és l’ofici de periodisme, entès com un exercici de llibertat i llibertats”, ha reblat, alhora que ha reconegut que cada dia un pugui tenir la sensació d’estar a punt de caure del precipici.  En aquest sentit, ha reconegut que el guardó –que ha dedicat al seu equip, al seu pare i a la seva parella- arriba en moments “molt difícils” per als mitjans públics i per al conjunt del país i que ha agraït “sense cofoismes ni triomfalismes”.  La directora d’’El matí de Catalunya Ràdio’ ha recordat la seva arribada a la ràdio, “sense una capsa pròpia, sense escuts, sense un lloc on arrecerar-me, sense saber-ne prou i sense voluntat de demostrar res”. “És en temps d’excepció que surt el millor i el pitjor de les persones i d’aquest equip ha sortit el millor, des de la direcció fins a l’últim tècnic, malgrat que soc només un accident a la història de la ràdio”, ha reblat. Roures insta a “lluitar per la dignitat” En recollir el guardó, Jaume Roures, director del documental ‘Las cloacas de Interior’, ha demanat “prendre nota” del “salt qualitatiu” en les actuacions que s’han produït a l’Estat els darrers mesos, en què assegura que “no els importa res”. “La policia, els mitjans i la justícia actuen sense cap vergonya i pervertint la llibertat. Per això, hem de continuar sortint al carrer perquè, si no ens movem, les coses no canvien. Estem lluitant per la dignitat i el futur dels nostres fills”, ha reblat. Amb intervencions dels principals protagonistes del programa, el 'Versió RAC1' ha fet gala de l’humor i ha agraït el premi al conjunt de l’equip. El conductor Toni Clapés ha assegurat que cada dia intenten “donar la volta a l’actualitat”, buscar la vessant més “humorística”.  Reconeixement a la tasca de les ràdios l’1-O En l'apartat d'Excel·lència el premi s'ha dedicat a la tasca realitzada "amb coratge" i "professionalitat" durant el referèndum de l'1 d'octubre per les emissores de ràdio catalanes. En aquest cas, el premi s'ha personalitzat a les emissores de La Xarxa, Ràdio Banyoles, Catalunya Ràdio i RAC 1.  Entre els guardonats també hi ha Ràdio Ciutat de Badalona amb 'l'Especial programa 1000 de Badalona Matí', Emun FM amb el reconeixement per la inclusió per 'Asteroide B612', Ràdio Igualada amb el premi per la innovació per 'IGDA Igualada Guia d'Àudio' –un guardó que han dit que canviarien per la llibertat dels líders polítics presos, als quals van conèixer en l’edició de fa dos anys- i IB3 Ràdio amb la menció de qualitat per 'Aire'.  Entre els guardons d'honor hi ha el catedràtic de Teoria de la Comunicació Josep Gifreu i l'editor de la BBC Andrew Marr, per l’entrevista que li va fer al ministre d’Exteriors, Alfonso Dastis. A més del premi al millor programa de ràdio local per Ràdio Ciutat de Badalona, també s'han distingit 'Tastets d'Història' d'Ona La Torre i 'El Pont de Mahoma' de Tarragona Ràdio.  Pel que fa a les mencions d'honor, el jurat ha premiat els 20 anys de Flaix a Andorra, els 30 anys de 'La Nit dels Ignorants' de Catalunya Ràdio, la productora d'exteriors de RAC1 i RAC105 Isabel Vinaixa, el redactor de Catalunya Música Joan Vives, el periodista Francesc Sánchez, el catedràtic de Teoria de la Comunicació Josep Gifreu i l'editor de la BBC Andrew Marr per haver exercit "sense complexos l'ofici de periodista" davant les respostes del ministre d'Exteriors espanyol, Alfonso Dastis, al programa 'The Andrew Marr Show'.  Torrent demana fer “passos efectius” per estar a prop dels “anhels” El president del Parlament, Roger Torrent, ha conclòs l’acte demanat “respecte” cap als mitjans i ha insistit que, des de la política, també s’ha d’aplicar el “rigor” en les decisions que es prenen. “Hem de fer passos efectius per estar cada vegada més a prop dels anhels que ens plantegem com a poble”, ha reblat. En aquest sentit, ha reclamat “rigor i honestedat” en la presa de decisions “sense tapar ni emmascarar res”. Així mateix, ha insistit en respectar els mandats de l’1-O i el 21-D com a màxima expressió de la “voluntat popular” i s’ha compromès en la defensa “innegociable” de la llibertat.

Summary: La reivindicació de la llibertat i el periodisme centren el lliurament dels Premis Ràdio Associació


El grup al Senat ERC-EH Bildu ha registrat una bateria de preguntes a la cambra alta espanyola sobre per què Ràdio Televisió Espanyola ha ajornat una entrevista al president dels republicans catalans, Oriol Junqueras, l'emissió de la qual estava prevista per a aquest dimecres. La coalició basco-catalana ha pres aquesta iniciativa després de la denúncia del Consell d'Informatius de la cadena pública, que atribueix la decisió al director d'Informació i Actualitat de l'ens, l'exdirector d''El Periódico' Enric Hernández. El grup lamenta que no s'ha especificat el motiu de l'ajornament, i que va “en contra del criteri d'informadors i editors de la corporació”. El portaveu adjunt del grup, Bernat Picornell, ha considerat que “no emetre una entrevista, sigui de qui sigui, va en contra de la llibertat d'expressió, el dret a la informació i a la pluralitat”. A més ha qualificat el fet d'“atac a la independència informativa”. A la bateria el grup d'ERC-EH Bildu pregunta, per exemple, el motiu pel qual s'ha ajornat l'entrevista, si s'ha tingut en compte el criteri periodístic a l'hora de prendre la decisió, si efectivament ha estat decisió d'Hernández o si hi va intervenir algú altre.

Summary: ERC pregunta al Senat per què RTVE ha ajornat una entrevista a Oriol Junqueras


La CUP-CC ha advertit que els pressupostos del Govern són "continuistes" i que "allunyen la sobirania". La diputada Maria Sirvent ha acusat JxCat i ERC de voler "trencar l'escletxa" del 15-M i l'1-O i intentar trobar "estabilitat" i "d'apaivagar el conflicte" amb els comptes en un context amb una "pobresa creixent". A més, ha advertit que el suport dels comuns a aquests comptes pot generar "falses expectatives" en considerar que pot haver "un abans i un després", quan "en realitat consoliden l'obra de govern, les privatitzacions i polítiques que trinxen el territori". Els anticapitalistes reclamen "mesures alternatives" que canviïn "radicalment" les polítiques de l'executiu i han anunciat que presentaran esmenes a l'articulat. Sirvent ha lamentat que els comptes que aquesta setmana arriben al Parlament "consoliden l'obra de Govern, no reverteixen les retallades i generen falses expectatives". De fet, ha criticat que el 95% del contingut dels comptes és igual que l'avantprojecte i que les places anunciades en l'àmbit de la sanitat o l'educació "ja estaven pactades".  "Podria haver apostat per defensar un marc polític i econòmic no subordinat a la Unió Europea, dotar-nos de capacitat pressupostària pròpia, aprofitant que hi havia tanta gent disposada a defensar la sobirania del poble de Catalunya", ha argumentat Sirvent, que diu que els comptes són "subordinats", amb una "capacitat d'administració mínima" i deixant de banda reivindicacions socials. Sobre la reunió de partits i entitats independentistes, de la qual no es coneix la data, Sirvent ha dit que encara no se'ls ha convocat. La diputada ha lamentat que la taula de negociació entre governs té "objectius diferents a exercir l'autodeterminació", com "un reencaix o un nou model de finançament".

Summary: La CUP avisa que els pressupostos "allunyen la sobirania" i que el suport dels comuns genera "falses expectatives"


Una sentència del jutjat contenciós administratiu número 12 de Barcelona obliga l'Ajuntament de Torelló a penjar la bandera espanyola al balcó del consistori. L'ordre té un termini de cinc dies i l'Ajuntament la va rebre el passat 2 de gener. Segons fonts del consistori, s'ha decidit penjar-la després d'haver-ho consultat amb els serveis jurídics de l'AMI. De fet, la setmana passada ja es van prendre mides del balcó on s'instal·larà un nou pal perquè hi onegi l'ensenya espanyola. Ara per ara, a l'edifici municipal hi ha un pal amb la bandera de Torelló, un altre amb l'estelada i un darrer amb la senyera. Si no es compleix el mandat que recull la sentència, el consistori es podria enfrontar a una multa de fins a 1.500 euros i l'obertura de diligències penals.

Summary: Una sentència obliga l'Ajuntament de Torelló a penjar la bandera espanyola al balcó


La Comissió Nacional del Mercat i la Competència (CNMC) ha sancionat l'SGAE per "pràctiques d'abús de posició de domini en el sector de la gestió dels drets musicals a Espanya". Segons un comunicat de la CNMC, l'expedient es va iniciar arran de dues de denúncies presentades de forma independent per Derechos de Autor de Medios Audiovisuales de Gestión (DAMA) i Unison Rights. Segons la CNMC, l'SGAE ha "abusat de la seva posició de domini en la gestió i explotació de drets de propietat intel·lectual d'autors i editors d'obres musicals i audiovisuals" i ha imposat "condicions contractuals que obliguen a l'autor a confiar-li la gestió de la totalitat dels drets de les seves obres".   La CNMC ha apuntat que "la conducta il·lícita" es va produir en diverses actuacions desenvolupades per l'SGAE als mercats en els quals té posició de domini al tractar-se de l'entitat de gestió de drets d'autor "amb posició monopolística o major quota en els mateixos".  La Comissió Nacional del Mercat i la Competència ha denunciat que l'SGAE "ha abusat de la seva posició de domini" a l'imposar unes condicions estatutàries i contractuals que restringeixen "injustificadament" la llibertat dels seus socis per decidir si se li atribueixen o li retiren en part la gestió dels seus drets". De fet, es ressalta que l'abús es produeix tant en el moment de l'atribució inicial de la gestió com durant la vigència del contracte, ja que impedeix la retirada parcial de part dels drets.  La Comissió també considera que l'SGAE ha abusat de la seva posició dominant en la concessió d'autoritzacions i remuneració dels drets de reproducció i comunicació pública d'autors i editors d'obres musicals i audiovisuals. En aquest cas, segons la resolució, a través de la venda conjunta d'autoritzacions de reproducció i comunicació pública dels drets de propietat intel·lectual que gestiona i l'absència del desglossament tarifari entre el repertori audiovisual i musical.  La CNMC considera acreditada una "infracció única i continuada" de l'article 2 de la Llei  de Defensa de la Competència (LDC) i de l'article 102 del Tractat de Funcionament de la Unión Europea (TFUE) por part de l'SGAE. També s'ha anunciat que contra aquesta resolució es pot interposar un recurs contenciós-administratiu a l'Audiència Nacional en el termini de dos mesos.  Unison ha explicat que és una entitat privada de gestió col·lectiva de drets musicals constituïda com a OGI (Operador de Gestió Independent), a l'empara de la Directiva 2014/26/ UE. L'entitat ha ressaltat que aquesta directiva europea, trasllada a l'Estat després de les reformes de la Llei de Propietat Intel·lectual, estableix la del monopoli legal de les entitats de gestió tradicionals i que permet la gestió col·lectiva de drets per part d'entitats mercantils. Segons el comunicat d'Unison, la SGAE "era, fins ara en la pràctica del mercat de gestió de drets musicals, la única entitat que gestionava els drets dels titulars de drets de continguts musicals a Espanya" i "ostentava un monopoli de facto en la gestió dels drets d'autors i editors". Unison ha destacat que va formular la denuncia davant la CNMC posant de manifest una sèrie de fets i circumstàncies que podien "impedir o dificultar l'entrada i el desenvolupament de negoci d'Unison en aquest mercat". Jordi Puy, CEO de UNISON, afirma que "des d'Union celebren la resolució del regulador espanyol, que contribueix a garantir la lliure competència al mercat de la gestió de drets musicals".

Summary: La CNMC sanciona amb 2,95 MEUR l'SGAE per "abús de posició de domini" en la gestió dels drets musicals


Un home begut va agredir, amenaçar i insultar dues lesbianes aquest dilluns davant del seu fill de 4 anys al barri de La Verneda de Barcelona, segons ha avançat Crónica Global i han confirmat fonts municipals. La Guàrdia Urbana el va interceptar i l'investiga per delictes d'amenaces, maltractament lleu i odi. L'home va agredir una de les dues mares. Els fets van passar en un bar al carrer Pont del Treball, quan l'home va arribar a la terrassa i va veure les dues dones amb el seu fill. Va tocar el nen i quan una de les mares li va preguntar què feia, ell va començar amb els insults i les amenaces. També va agafar del braç una de les dones i li va retòrcer.

Summary: Un home begut agredeix i insulta dues lesbianes davant del seu fill de 4 anys a La Verneda


L'advocat que representa el president de l'Assemblea Nacional Catalana (ANC), Jordi Sànchez,  ha argumentat aquest divendres davant la sala de l'Audiència Nacional que tracta el recurs sobre l'empresonament del seu client i el del president d'Òmnium Cultural, Jordi Cuixart, que la situació política a Catalunya ha canviat, amb la declaració unilateral d'independència al Parlement i la posterior activació de l'article 155. El lletrat Jordi Pina ha explicat als mitjans que amb la nova situació política, produïda mentre Sànchez es trobava a presó "no es pot mantenir la tesi que pot realitzar determinades actuacions de reiteració delictiva".

Summary: Les defenses de Sànchez i Cuixart argumenten que no hi ha reiteració delictiva perquè la situació política ha canviat


Els cinc acusats d'atacar un autobús amb membres i simpatitzats de Societat Civil Catalana (SCC) i Ciutadans el 12 d'octubre de 2014 s'han lliurat finalment d'anar a la presó tot i que inicialment la fiscalia demanava cinc anys de presó per a cadascun. Els fets van tenir lloc a un quart de deu del matí al Camp d'Esports de Lleida, quan els afectats anaven a participar en l'acte del 12 d'octubre organitzat a Barcelona. Finalment, però, les parts han arribat a un acord i han retirat l'acusació contra tres d'ells, que han quedat absolts in voce al final del judici per la jutgessa del penal 1 de Lleida, i els altres dos; J. V. L., de 25 anys i veí de Cervera, i J. A. D. M., de 31 anys i veí de Lleida, han acceptat una condemna de multa. Concretament, cadascun d'ells haurà de pagar 4.530 euros per un delicte de coaccions i dues faltes de danys i amenaces, amb l'agreujant d'actuar per motius de discriminació ideològica. També hauran de pagar entre tots dos una indemnització de 796,18 euros pels danys causats al vehicle, al qual van tirar pedres i tanques.  Segons ha quedat provat, uns encaputxats (alguns d'ells sense identificar) van encerclar el vehicle per evitar que sortís i un dels acusats, aprofitant que la porta encara estava oberta, hi va entrar. Un cop a dins, i amb la intenció d'intimidar els passatgers, es va dirigir a ells dient-los 'feixistes' mentre, amb gestos, els amenaçava amb tallar-los el coll. Després, va baixar i juntament amb els altres, van tirar pedres i tanques contra el vehicle.  El judici, en què s'ha arribat a un acord, ha tingut lloc aquest dimarts al jutjat penal 1 de Lleida. L'advocat dels dos condemnats a pagar una multa, Carles López, ha explicat que s'ha aconseguit retirar el delicte d'acusació de desordre públic i que la condemna final ha estat més ajustada al que va succeir.

Summary: Els cinc acusats d'atacar un bus de SCC i C's que sortia de Lleida cap a l'acte del 12-O a Barcelona eviten la presó


El vicepresident de la Generalitat, Pere Aragonès, s'ha compromès en millorar les connexions del transport públic a Salt i també en ampliar els programes per facilitar l'accés a l'habitatge del municipi. Aragonès ha anunciat aquestes millores en la primera visita oficial a comarques gironines que ha fet aquest dijous 26 de juliol. El també titular d'Economia i Hisenda ha escollit la localitat de Salt per poder parlar amb l'alcalde Jordi Viñas de la situació que viu el municipi. En aquesta trobada amb Viñas, Aragonès ha afirmat que també han parlat de "les possibilitats de futur" amb què compta el municipi gironí davant de "l'excel·lent situació" per l'accés de l'AP-7 i altres vies de comunicació. Aragonès ha destacat que un dels motius pels quals ha escollit visitar Salt és perquè "representa moltes coses" i comparteix "molts dels reptes que tenim com a país" per a la integració de persones amb una gran "diversitat d'orígens". Després de la reunió, el vicepresident ha explicat que hi ha projectes per a millorar les connexions amb el transport públic i que "en les properes setmanes" aquestes propostes ja podrien comptar amb un calendari per a implementar-les, tot i que no ha especificat de quines millores es tracta. D'altra banda, Aragonès també ha mostrat el seu "suport" amb l'equip de govern municipal per a millorar les polítiques d'habitatge, sobretot per l'elevat nombre de pisos buits que encara hi ha a Salt i per les ocupacions derivades que es generen. En aquesta línia, el també titular d'Economia ha remarcat que farà "costat" al govern local amb les mesures "que treballen" amb altres departaments com ara el de Territori i Sostenibilitat –de qui depèn les competències d'habitatge– i també amb el de Afers Socials, Treball i Famílies.

Summary: Aragonès es compromet amb Salt a millorar el transport públic i les polítiques d'habitatge


Les seccions pallareses de l'ANC, Òmnium Cultural, els CDR i els Consells Locals per la República han mostrat la seva "preocupació" i "desacord" per l'arribada, en els pròxims dies, d'uns 1.000 aspirants a militars des de diferents punts de l'estat espanyol a l'Acadèmia militar de Talarn. En una carta enviada a tots els ajuntaments del Pallars Jussà i al PROCICAT de la Pobla i Tremp exposen que troben "del tot innecessari" l'exposició al risc que suposa l'arribada d'un miler de persones de diferents procedències. Els signants de la carta consideren "irresponsable" aquesta mobilitat massiva. Les entitats argumenten que "un rebrot en aquest context suposaria el desbordament dels serveis sanitaris i posar en risc la població que hi viu". A la carta enviada recorden que a la regió sanitària de l'Alt Pirineu i Aran el nombre de recursos sanitaris de què es disposen és baix, ja que són recursos adequats a la poca població del territori i remarquen que és una de les comarques amb un índex d'envelliment més alt de Catalunya i, en conseqüència, de població d'alt risc enfront de la covid-19. Les entitats signants de la missiva no entenen "aquest desplaçament multitudinari" per fer unes proves quan fa pocs dies per evitar aquest tipus de desplaçaments, s'ha fet de forma descentralitzada ampliant el nombre de seus a les diferents poblacions amb institut, com és el cas de Tremp. Al Pallars Jussà hi ha uns 13.000 habitants, i aquests 1.000 aspirants suposarien gairebé el 8% de la població. Les associacions han recordat a les administracions locals que el sistema sanitari del Pallars està preparat per la població real que hi viu i que "aquest increment massiu de població amb un rebrot podria col·lapsar-lo". Els signants de la carta consideren "irresponsable" l'arribada d'un miler de persones a la vegada per realitzar qualsevol tipus d'acte o activitat. Per tot, demanen als òrgans competents en matèria de protecció civil que "evitin" aquests desplaçaments perquè en cas contrari es posarà "en risc la salut de la població". Paral·lelament, els CDR i l'ANC del Pallars Jussà han convocat una concentració, a la plaça de l'Ajuntament de Tremp per aquest dissabte 1 d'agost, de rebuig i condemna "als atacs feixistes soferts recentment a la comarca" arran de l'arrancada i destrossa de símbols independentistes. Durant l'acte també es presentaran els actes que tindran lloc a Tremp sobre la revolta de Tremp del 1719.

Summary: Preocupació al Pallars per l'arribada a Talarn d'un miler d'aspirants a militar des de diferents punts de l'Estat


Més de 900 busos surten al llarg del matí d'arreu de Catalunya per participar a la manifestació de Barcelona amb el lema 'Us volem a casa'. El coordinador de l'ANC a Girona, Àdam Bertran, ha afirmat que és una xifra semblant a la de les mobilitzacions més massives i això fa pensar que la manifestació serà multitudinària. "Encara que hi hagi cert cansament, la gent no defalleix", ha afirmat. A Girona, 21 busos han sortit a les 9 del mati des de Fontajau. Entre el miler de persones que viatgen cap a Barcelona per participar a la manifestació hi ha en Josep Fullà. "Hem estat a Barcelona, hem estat a Brussel·les i hem estat a Girona, hem de continuar mobilitzats", ha afirmat. Més de 900 autobusos han sortit de diferents poblacions de Catalunya per anar a la manifestació de Barcelona. Un miler de gironins han decidit viatjar en un dels 21 busos contractats per l'ANC i la Fundació les Voltes. Segons el coordinador de l'ANC a Girona, Àdam Bertran, es preveu que la manifestació sigui massiva perquè hi ha molta gent mobilitzada. "Estem cansats de tanta repressió", ha afirmat. Entre els viatgers, molts habituals que ja han participat en manifestacions anteriors. "Miro d'anar a totes, en aquesta ocasió per reclamar la llibertat i defensar la democràcia", ha explicat un veí de Girona, Marc Cordonet, que insta tothom a mobilitzar-se per demostrar "que continuem dempeus". La majoria de manifestants van de groc, amb samarretes, bufandes i mocadors. Tampoc hi falten estelades, senyeres i un cartell repartit pel CDR on s'hi pot llegir 'Horitzó República' i 'Tots som CDR'. "Jo no milito a cap partit polític però vaig a la manifestació per dos motius: perquè considera una injustícia terrible que hi hagi persones tancades a la presó sense que hi hagi hagut judici i perquè crec que hem de defensar la democràcia", ha explicat la Montse Ramió, veïna de Salt.  Des de Salitja, en Josep Fullà rememora que ha estat a totes les manifestacions a Barcelona, a Girona, i també a Brussel·les. "No ens podem quedar a casa", ha dit. Els viatgers de l'autobús número 3, amb una estelada penjada a la finestra de darrere, ha fet el recorregut pendents de les xarxes socials i mirant qui més va a la manifestació. "Mira, en Carles hi va en cotxe, i la Maria agafa ara el tren", explicava una d'elles.  A l'entrada de Barcelona, han celebrat l'arribada cantant tots plegats L'Estaca i corejant 'In, inde, independència'. Una altra de les gironines que han agafat el bus per anar a la manifestació és la Maria Sellabona. "Hem anat a totes i allà ja hem quedat amb més amigues", ha explicat. "Ara més que mai la gent ha de sortir al carrer, hem de demostrar que la democràcia està perjudicada a nivell estatal i hem de fer costat als nostres polítics que estan a la presó o a l'exili", reivindica.

Summary: Més de 900 busos surten d'arreu de Catalunya per participar a la manifestació de Barcelona amb el lema 'Us volem a casa'


L'Ajuntament de Mollerussa ha fet una crida perquè respecti les franges horàries establertes per l'Estat per a les sortides permeses després de detectar aquest cap de setmana un increment de persones al carrer en situacions no autoritzades, cosa que ha motivat l'aixecament de 12 actes per part de la Policia Local. La majoria s'han fet a grups de persones que es trobaven juntes en un espai sense respectar les distàncies. D'altra banda, la Policia Local començarà a fer aquesta setmana una campanya entre el comerç local per informar de la necessitat d'obrir només amb cita prèvia i complint amb les mesures que es van donar a conèixer a través del BOE en relació a aquest sector i pel que respecta a la Fase 0 del desconfinament. En el marc de la reunió periòdica del comitè d'emergència del Pla de Protecció Civil de Mollerussa, que té lloc cada dilluns, dimecres i divendres, també s'ha informat que l'Ajuntament ha rebut un total de 2.500 mascaretes per a repartir entre les persones usuàries del transport públic. Per articular aquesta acció, ja s'ha contactat amb les companyies que fan parada a la ciutat per articular la manera de fer el repartiment, per al qual es comptarà amb la col·laboració amb voluntariat de Protecció Civil i Creu Roja. La reunió també ha servit per actualitzar les dades mèdiques oficials de manera que a hores d'ara hi ha registrats 39 casos de persones positives, dues de les quals segueixen aïllades en un centre residencial de la ciutat. També cal destacar que es manté en 7 les persones que han perdut a la vida a causa del virus mentre que ja són 10 les que han aconseguit curar-se, segons dades facilitades pel CAP de Mollerussa. Pel que fa al servei Ajude(M)ollerussa, ha rebut fins ara 489 trucades, que han derivat en 491 accions directes que han dut a terme la cinquantena de persones voluntàries que hi col·laboren. Així mateix, també s'han dut a terme 723 seguiments telefònics a persones grans de la ciutat per conèixer la seva situació i possibles necessitats. També se segueix amb la campanya per oferir consells a infants de fins a 13 anys.

Summary: Crida a la ciutadania de Mollerussa perquè es respecti la franja horària establerta per a les sortides permeses


La jutgessa de guàrdia de Rubí ha acordat aquest diumenge presó provisional comunicada i sense fiança per a l'home detingut per matar presumptament la seva parella a Castellbisbal. La causa judicial està oberta per homicidi. Els fets van passar aquest dijous al voltant de les onze de la nit, quan el suposat autor dels fets, de 52 anys i veí del municipi, hauria matat la seva dona. Els Mossos d'Esquadra de la Divisió d'Investigació Criminal de la Regió Policial Metropolitana Nord van fer-se càrrec de la investigació per esclarir els fets.

Summary: Presó provisional sense fiança per a l'home acusat de matar la seva parella a Castellbisbal


El grup municipal del PSC a l'Ajuntament de Lleida ha presentat aquest dimarts un recurs de reposició en què demana al govern de la Paeria que reconsideri l'adopció de l'acord aprovat pel Ple municipal el 27 de setembre passat amb el qual s'aixecava la suspensió de llicències que s'havia adoptat arran de l'aprovació inicial del Pla d'Ordenació Urbanístic Municipal (POUM). El cap de l'oposició a la Paeria, Fèlix Larrosa, ha recordat que el PSC va oferir a l'equip de govern d'ERC, JxCat Lleida i del Comú un 'pacte de ciutat' que mantingués l'aprovació inicial vigent i la suspensió de llicències i instava els diferents partits a asseure's a una taula per consensuar quina sortida volen donar al POUM aprovat inicialment.  Larrosa ha explicat que el PSC ha presentat el recurs de reposició perquè la formació considera que l'acord per aixecar la suspensió de llicències "té indicis d'il·legalitat". Per això, els socialistes consideren que, abans de continuar amb els procediments habituals, "el govern municipal s'ha d'assessorar adequadament i manifestar si aixecar la suspensió de llicències abans del termini de dos anys com estableix la llei es podia produir com a acord de Ple".  El cap de l'oposició ha expressat la preocupació per "la validesa de les llicències que es puguin anar atorgant aquests dies fruit d'aquest aixecament de suspensions". "Ens consta que han hagut ciutadans que, de bona fe, han entrat a l'Ajuntament sol·licituds de llicències urbanístiques o de comunicacions i que, en un cas hipotètic que es consideri que això no era procedent, es poden veure greument perjudicats", ha explicat Larrosa.  El cap de l'oposició ha demanat que mentre no s'esclareixi la situació, la Paeria deixi sense efecte l'acord del Ple municipal. "Considerem que aquesta és una mesura que pot provocar moltes contradiccions entre el planejament aprovat inicialment i el model urbanístic de futur de Lleida i, això, és un tema que genera inseguretat jurídica", ha apuntat.  Fèlix Larrosa ha exposat que la solució plantejada pel PSC en aquest escrit "és que es deixi sense efecte l'aprovació inicial". "Al deixar sense efecte cau la suspensió de llicències però això no ho han fet", ha remarcat. "El govern municipal manté una aprovació inicial d'un planejament que sembla que no volen però en canvi volen autoritzar l'atorgament de llicències", ha lamentat.

Summary: El PSC de Lleida presenta un recurs de reposició contra l'aixecament de la suspensió de llicències del POUM


ERC plantejarà com a prec que l'Ajuntament de Barcelona posi el nom d'1 d'Octubre a un espai públic de la ciutat. En concret, vol que el govern municipal presenti a la ponència de nomenclàtor dels carrers de Barcelona la proposta de batejar amb aquest nom un espai "significatiu" com a "homenatge" als ciutadans de Barcelona i del conjunt de Catalunya que el passat 1 d'octubre "van defensar de forma cívica i pacífica escoles i equipaments per preservar el seu dret a decidir democràticament el futur del país davant la violència repressora exercida per l'estat espanyol". Els republicans ho plantejaran durant la comissió conjunta que tindrà lloc dimarts al consistori, que concentrarà la feina de les quatre comissions ordinàries amb motiu de la campanya electoral.

Summary: ERC reclama a l'Ajuntament de Barcelona que posi el nom d'1 d'Octubre a un "espai significatiu" de la ciutat


Més d'una vintena d'arqueòlegs han reprès aquesta setmana la recerca a les coves del Toll de Moià després d'un any d'aturada per culpa de l'aplicació de l'article 155. Una parada que, segons ha lamentat a l'ACN el director de l'excavació, Jordi Rosell, ha suposat un any sense recuperar gaire material, però per sobre de tot un any sense recerca i, per tant, sense poder accedir a ajuts. Enguany, a la cova de les Teixoneres, els arqueòlegs se centren en acabar d'excavar el nivell on, l'any 2016, es va trobar la dent d'un nen neandertal de fa més de 50.000 anys. Pel que fa a la cova del Toll, busquen recuperar més restes de l'ós de les cavernes per tal d'esbrinar quin era el seu comportament.   La campanya a les coves del Toll del 2017 va suposar una aturada després d'anys de recerca en aquest emplaçament d'especial interès per als arqueòlegs. La situació del Govern i el 155 van suposar un punt i seguit a la investigació, i els treballs de l'any passat només es van allargar durant deu dies que van servir, bàsicament, per netejar l'estructura de la passera que es va construir per fer compatibles les excavacions a la cova de les Teixoneres amb les visites al jaciment. Amb tot, van sortir a la llum una quinzena de puntes de llança i les restes d'un ur salvatge que triplicaria les mides dels toros.  Les expectatives aquest 2019 són molt altes, ja que els arqueòlegs poden arribar a nivells de restes molt més antics dels que s'havien trobat fins ara i s'espera que aviat es puguin documentar restes de més de 100.000 anys d'antiguitat. L'objectiu d'enguany, segons ha explicat Rosell, és acabar d'excavar el nivell on, l'any 2016, es va trobar la dent d'un nen neandertal de fa més de 50.000 anys.  Així doncs, els arqueòlegs continuen esperançats en trobar més restes d'aquest infant, però mentre això no passa continuen amb la "reconstrucció històrica" del neardental a la Catalunya Central. De fet, Rosell ha explicat que el que ja tenen assegurat és trobar puntes de llança dels neandertals i restes dels animals que es menjaven. "Tenim una diversitat d'ungulats impressionant: cérvols, cavalls, urs, mamuts, daines, cabirols...". A més, de les restes dels seus fogars "on hi feien les seves costellades".  Enguany, les excavacions acullen un total de 25 estudiants de diverses parts del món implicats amb un projecte de recerca propi.

Summary: Els arqueòlegs reprenen les excavacions a les coves del Toll de Moià després d'un any d'aturada per culpa del 155


Un estudi mostra que els cannabinoides milloren els símptomes de l'endometriosi en ratolins. El treball, publicat a la revista 'eLife', l'ha fet la Universitat Pompeu Fabra i ha portat a l'inici d'un assaig clínic en col·laboració amb l'Hospital Clínic, que avaluarà els possibles beneficis d'un cannabinoide natural, principal component psicoactiu de la planta de cànnabis. Les opcions actuals de tractament de l'endometriosi són la cirurgia i la teràpia hormonal, però no sempre són efectives i sovint tenen efectes secundaris significatius. Els investigadors van estudiar ratolins amb implants endometrials a la pelvis per imitar l'endometriosi en humans. El tractament va alleujar el dolor a la pelvis però no va tenir cap efecte sobre el dolor en altres àrees.  L'alleujament també es va produir independentment de quan s'iniciava el tractament, el que suggereix que funciona igual de bé un cop s'han establert els símptomes del dolor. Els ratolins amb endometriosi tractats durant 32 dies tenien creixements endometrials més petits. A més, els investigadors van descobrir que els ratolins amb endometriosi tenien símptomes similars a l'ansietat experimentats per algunes dones amb l'afecció. Això es va mesurar per la quantitat de temps que els animals van passar en àrees obertes d'un laberint, ja que aquells amb nivells d'ansietat més alts tendeixen a no explorar massa.   Com se sap que l'endometriosi perjudica la funció cognitiva en algunes dones, també van estudiar el rendiment de la memòria en els ratolins. Van proporcionar als animals dos objectes idèntics i els van permetre familiaritzar-se amb ells. Després van reemplaçar un dels objectes i van cronometrar quant temps van passar els rosegadors explorant l'objecte nou respecte al familiar. Van descobrir que la memòria estava deteriorada en els ratolins amb endometriosi en comparació amb aquells que no tenien l'afecció. No obstant això, els tractats no van mostrar aquesta deterioració, el que denota que els cannabinoides poden tenir un efecte protector.


El president de la Generalitat, Carles Puigdemont, ha destacat aquest divendres "l'exemple de compromís" dels Mossos d'Esquadra com a "servidors públics" i els ha recordat que no estan "al servei d'un govern, sinó dels ciutadans". En el discurs de clausura del Dia de les Esquadres, Puigdemont ha elogiat els Mossos com un cos "cada vegada més respectat, professionalitzat i en línia del que exigeix la societat, gens llunyà al patiment i els anhels de la gent", així com "rigorós" i "confiable". El president de la Generalitat ha demanat "un rol molt més actiu i participatiu" dels Mossos d'Esquadra en la lluita contra el terrorisme i també l'ha reivindicat com un cos "absolutament preparat i compromès", que ha "guanyat un prestigi merescut" i que s'han situat "al primer nivell" en aquest àmbit. "Els Mossos sempre heu estat i esteu al servei del país per garantir els drets dels ciutadans de Catalunya", ha afirmat Puigdemont, que ha puntualitzat que ser "servidors públics vol dir això, servidors no pas al servei d'un govern, sinó dels ciutadans, de la gent que fa efectivament el país".   Puigdemont ha assegurat que han "après tots" a millorar en la gestió de l'ordre públic i que les intervencions dels Mossos "tenen menys afectació i són menys lesives", amb "una actitud més oberta i mes conciliadora, més dialogant, obrint espais a la mediació". "La ciutadania percep el cos com una ajuda, com un aliat; de vegades com una esperança i no pas com un problema", ha afirmat Puigdemont, que ho ha atribuït "al paper d'acompanyament i de sintonia del cos amb la nostra societat". El president de la Generalitat ha destacat que "el cos sap cap a on va; hi ha unitat de criteri, un alineament general que fa que l'organització es mostri sòlida i robusta davant possible eventualitats o incidents". També ha reivindicat que a Catalunya "tenim un bon novell i una bona percepció de seguretat, i ens n'hem de sentir orgullosos".  Puigdemont ha agraït la lluita dels Mossos contra l'amenaça del terrorisme jihadista, un "desafiament global", i ha tingut un record pel policia mort aquest dijous en l'atemptat als Camps Elisís, a París. "Com a cos, com a país, com a Govern, ens hem de prendre molt seriosament l'amenaça terrorista, que perdurarà en el temps", ha avisat el president de la Generalitat, que ha assegurat: "No ens relaxarem, ni en els dispositiu de prevenció ni en l'autoprotecció dels agents".

Summary: Puigdemont, als Mossos: "Sou servidors públics, no pas al servei d'un govern, sinó dels ciutadans"


El vicepresident i conseller d'Economia i Hisenda, Oriol Junqueras, ha reclamat al govern espanyol que "desencalli" la conversió de deute a curt termini  en deute a llarg termini. La petició l'ha fet després que el ministre d'Economia, Luis de Guindos, li hagi confirmat en la reunió que tots dos han mantingut aquest dimecres que ja té llest l'informe que calia per tirar endavant l'operació. Un cop fet l'informe, el ministeri d'Hisenda, liderat per Cristóbal Montoro, ha de portar-lo al consell de ministres per a la seva aprovació.  Junqueras ha recordat que l'executiu estatal es va comprometre fa mesos a desencallar la qüestió, que afectaria un deute de 1.600 milions.  "Ell [Luis de Guindos] diu que per part seva l'informe ja està fet i espera que el govern espanyol ho desencalli. Esperem exactament el mateix", ha dit Junqueras en declaracions als mitjans des del Parlament, dues hores després de la trobada, que ha tingut lloc al Departament d'Economia.

Summary: Junqueras reclama al govern espanyol que "desencalli" la conversió de deute de curt a llarg termini


El 080 Barcelona Fashion formarà professionals i col·lectius que participen a la passarel·la en la prevenció dels trastorns alimentaris, com l'anorèxia i la bulímia. És una de les principals accions que recull el conveni signat aquest dilluns pel Departament d'Empresa i Coneixement, que impulsarà aquesta formació a través del Consorci de Comerç, Artesania i Moda (CCAM), i l'Associació contra l'Anorèxia i la Bulímia (ACAB). El conseller d'Empresa i Coneixement, Jordi Baiget, preveu que els cursos arribin a més de mig miler de professionals de les escoles de disseny, de moda, de les marques, els encarregats de desfilades i els propis organitzadors. Els signants del conveni han subratllat que el document és "un punt de partida" del que esperen que sigui una "taca d'oli" en la indústria de la moda per protegir davant els trastorns alimentaris, que afecten uns 28.000 joves a Catalunya i que es calcula que pateixen una xifra similar d'adults, tant població femenina com masculina. El programa de vint sessions de formació que impulsa el CCAM i l'ACAB té com a objectiu que els professionals vinculats al 080 Barcelona Fashion esdevinguin "agents preventius" de trastorns com l'anorèxia o la bulímia. Després de signar el conveni amb el conseller, la directora de l'ACAB, Marta Voltas, ha destacat que esperen que aquests professionals "puguin identificar conductes de risc que no són visibles a simple vista i que, si no has fet una formació, són difícils de detectar".  El contingut de la formació es basarà en la promoció dels factors de protecció dels trastorns alimentaris per promoure  la salut i en la detecció de les conductes de risc. "Els factors de protecció són bàsicament quatre: la imatge corporal, l'autoestima, els hàbits alimentaris i estils de vida i el sentit crític. Fomentant els factors de protecció, la persona no pot evitar que plogui, però porta un paraigües", ha afirmat Voltas. Els cursos no tindran caràcter obligatori, sinó que els promotors del conveni els ofereixen i en promouran la participació.  El conveni també pretén que el 080 actuï com a "altaveu" de sensibilització social dels trastorns de conducta alimentària i vol apropar la tasca de l'ACAB a col·lectius especialment vulnerables. Per això també es preveuen sessions formatives a escoles de moda i universitats vinculades a la passarel·la.  Baiget ha assegurat que el 080 "sempre ha estat conscienciat" amb els trastorns alimentaris i que el conveni signat és "un pas més en aquest compromís" perquè la passarel·la esdevingui "un agent actiu" en defesa de la salut i la prevenció d'aquestes malalties. Voltas ha explicat que els responsables del 080 es van posar a disposició de l'associació perquè aquesta cita, que enguany se celebra del 30 de gener al 2 de febrer, "no fos una passarel·la neutra, sinó que s'impliqués en la salut i el benestar de les persones que hi treballen i en tot allò que projecten en la societat".  Aposta per la sensibilització més que la prohibició Preguntat per si es podria prohibir la participació de models extremadament primes al 080, Baiget ha afirmat que a la passarel·la barcelonina no hi participen persones "anorèxiques". "Amb els criteris del 080, se seleccionen models que portin una vida saludable", ha puntualitzat el conseller. "Cada vegada se'n veuen menys [de models extremadament primes]", ha assegurat.  En aquest sentit, els responsables del conveni han insistit que l'acord s'ha d'entendre com "un punt de partida" en la "taca d'oli" per conscienciar sobre els trastorns alimentaris. El president de la junta rectora de l'ACAB, Ramon Guàrdia, ha recordat l'acord a nivell estatal de la indústria de la moda per adequar les talles i que "va quedar en un no-res". També ha posat com a exemple França, "on han volgut reglamentar tant que al final també ha quedat en res".  "És un tema complex, no és tan fàcil com prohibir que es desfili per sota d'una determinada talla", ha subratllat Guàrdia, que ha afegit: "Per això és tan important el treball en triangle. Els tamborets s'aguanten amb tres potes: les persones, les administracions i les associacions. Cal construir tamborets".  Impuls al decàleg sobre imatge corporal i autoestima El conveni se suma a la Taula de Diàleg per a la Prevenció de Trastorns de la Conducta Alimentària, coordinada per l'Agència Catalana del Consum (ACC) i amb la participació de 21 institucions, entre diferents administracions, hospitals, universitats, fundacions que promouen la salut i altres organitzacions. El 2014, la Taula va adoptar el 'Decàleg de bones pràctiques sobre imatge corporal i autoestima'. El Departament d'Empresa i l'ACAB han coincidit que cal donar impuls a aquest decàleg, juntament amb els programes de formació.

Summary: El 080 preveu formar més de mig miler de professionals de la moda per prevenir els trastorns alimentaris


Els grups parlamentaris de JxCat, ERC, PSC, ECP i CUP han registrat una proposta de resolució per desplegar els Serveis Territorials de la Delegació del Govern al Penedès. Al text, presentat a proposta de la Plataforma Pro Vegueria Penedès, el Parlament insta l'executiu de Quim Torra a convocar els màxims responsables del Garraf, l'Alt Penedès, el Baix Penedès i l'Anoia per consensuar la distribució dels diversos Departaments del Govern entre les quatre comarques. La proposta de resolució, que ara caldrà debatre a la cambra, demana que la reunió se celebri en el termini d'un mes, i que es convoquin els alcaldes de Vilanova i la Geltrú, Vilafranca del Penedès, el Vendrell i Igualada, així com els presidents dels quatre consells comarcals.  En aquesta trobada, apunta el text, caldria acordar un calendari per desplegar els Serveis Territorials "en el mínim temps possible". La Plataforma Pro Vegueria Penedès recorda que han passat més de tres anys d'ençà de l'aprovació de la llei on s'establia que es posarien en marxa els Departaments descentralitzats.

Summary: JxCat, ERC, PSC, ECP i CUP registren una iniciativa parlamentària per desplegar els Serveis Territorials al Penedès


L'exregidor d'Esquerra Republicana de Catalunya (ERC) a l'Ajuntament de Barcelona i exdiputat del Parlament de Catalunya pel mateix partit Jordi Portabella ha estat nomenat director general de la Fundació Catalana per a la Recerca i la Innovació (FCRi) en substitució del filòleg Rafael Marín, que exercia aquest càrrec des de l'octubre del 2016. En coincidència amb aquest relleu al capdavant de la direcció general, la consellera d'Empresa i Coneixement de la Generalitat de Catalunya, Àngels Chacón, substitueix en la presidència de l'ens l'empresari farmacèutic Antoni Esteve. Esteve ostentava aquest càrrec des del juny de l'any 2012. Portabella és llicenciat en Biologia per la Universitat de Barcelona (UB) i a banda de regidor de l'Ajuntament barceloní entre el 1999 i el 2015 també ha estat diputat al Parlament de Catalunya entre el 1992 i el 1999. També ha estat responsable de Sostenibilitat del Centre Unesco de Barcelona i ha exercit càrrecs de responsabilitat dins la Fundació Bancària 'la Caixa'. A més, ha format part de diversos patronats de recerca, entre els quals Vall d'Hebron Institut d'Oncologia (VHIO), Institut de Salut Global (ISGlobal), Institut de Recerca de la Sida (IrsiCaixa), Barcelonaβeta Brain Research Center (BBRC) o Centre de Regulació Genòmica (CRG), entre d'altres. La Fundació Catalana per a la Recerca i la Innovació, nascuda el 1986, divulga la recerca i la innovació entre la societat per fomentar la cultura científica, les vocacions cientificotècniques entre els joves i l'emprenedoria i la col·laboració publicoprivada en R+I. Té quatre eixos d'activitat: Ciència i Aula, Ciència i Societat, Ciència i Empresa, i Ciència i Dades. El patronat l'integra la Generalitat, la Fundació Bancària 'la Caixa', Naturgy, Endesa, IberCaja, BBVA, Esteve i Telefónica I+D.

Summary: Jordi Portabella, nou director general de la Fundació Catalana per a la Recerca i la Innovació


L'Ajuntament de Vidreres (Selva) ha suspès la majoria d'actes de la Festa Major del poble pel coronavirus. Una de les activitats afectades és el correbous, que mantindrà la seva continuïtat a l'aire després que no s'hagi pogut celebrar la consulta per determinar-ne el seu futur. Aquesta serà la primera vegada en 34 anys que el municipi no celebri el correbous, una activitat que les entitats animalistes porten anys reclamant que deixi de celebrar-se, mentre que molts veïns del poble la segueixen defensant. De fet, Vidreres és l'única localitat de les comarques de Girona que segueix fent correbous. L'incident amb un toro l'any passat va acabar portant al consistori a anunciar una consulta per tal que els veïns decidissin si es mantenia o no. Els correbous, però, no seran l'única activitat que es veurà afectada durant la Festa Major de Vidreres, que es celebra la darrera setmana d’agost. De fet, tindrà un programa alternatiu on s’adaptaran tots els actes i se’n proposaran de nous per tal de poder complir amb els protocols i les mesures de seguretat estipulades.   Camps recorda que a la festa s'hi agrupen prop de 20.000 persones durant els dies que dura . Per això, explica, vol "evitar que sigui un focus d’infecció". "Creiem que hem d'anul·lar la festa tal i com la coneixem fins ara, per reformular-la i adaptar-la a les circumstàncies", assenyala.

Summary: Vidreres suspèn diversos actes de la Festa Major pel coronavirus i deixa el futur dels correbous a l'aire


El president del tribunal que ha jutjat els líders independentistes, Manuel Marchena, s’ha mostrat aquest dissabte disgustat per les filtracions de la sentència. “És una pena, però en una sentència que passa per dotze persones no es poden evitar”, ha admès Marchena, en una conversa amb periodistes durant la recepció del dia de la hispanitat al Palau Reial de Madrid. El jutge no ha volgut confirmar les informacions que preveuen una condemna per sedició i malversació però no per rebel·lió, perquè “una sentència no està acabada fins que l’últim magistrat la signa”, fins al “darrer minut”. “No puc confirmar una filtració, seria una insensatesa”, ha advertit Marchena, que confia fer públic el veredicte aquest dilluns o dimarts.  El president del govern espanyol en funcions, Pedro Sánchez, ha anunciat que compareixerà públicament per valorar la sentència, aquest dilluns o dimarts. Sánchez ha assegurat que encara no coneix el veredicte del Suprem i que no en pot opinar. “Hem previst tots els escenaris possibles” de reacció dels independentistes a la sentència, ha explicat el president espanyol, que ha valorat com a “molt positiva” la coordinació de les forces i cossos de seguretat de l’Estat amb els Mossos d’Esquadra i ha advertit que “es garantirà el dret de manifestació, però també els drets dels que no es volen manifestar”. Els agents de la Policia Nacional i de la Guàrdia Civil desplegats a Catalunya “actuaran amb proporcionalitat, segons l’escenari, i amb fermesa democràtica”, ha avisat Sánchez, també durant la recepció del rei Felip amb motiu del 12-O. “Crec que des del 2017 tots hem après i les institucions catalanes també”, ha afegit Sánchez.  També el ministre espanyol d’Interior, Fernando Grande-Marlaska, ha elogiat la “molt bona” coordinació amb els Mossos d’Esquadra i ha demanat “cautela”, tot i que no tem que es produeixin disturbis. “Espero que a Catalunya s’acati la resolució dictada pel més alt tribunal, estem en un estat de dret amb estàndards democràtics de primer ordre”, ha recordat. La portaveu del govern espanyol en funcions, Isabel Celaá, ha lamentat, com Marchena, les filtracions i ha insistit que “en un estat de dret les sentències judicials han de ser acatades”.

Summary: Marchena es mostra disgustat per les filtracions de la sentència però admet que “no es poden evitar”


L’Agència Estatal de Seguretat Ferroviària ha homologat finalment els combois, que permetran reduir el trajecte en 15 minuts ACN Barcelona.-Els dos nous trens de la línia Lleida-la Pobla de Segur (el Pallars Jussà) es posaran en servei el 25 de juliol, segons ha informat el Departament de Territori i Sostenibilitat en un comunicat. L’executiu català ha rebut aquest dimarts al migdia el vistiplau de l’Agència Estatal de Seguretat Ferroviària perquè els nous trens puguin circular pels 1,9 quilòmetres de via que donen accés a l’estació de Lleida i que formen part de la xarxa bàsica d’interès general propietat de l’Adif. Els nous trens, operats per Ferrocarrils de la Generalitat de Catalunya (FGC), permetran millorar les connexions amb transport públic en el corredor entre Lleida i la Pobla de Segur, tant pel que fa al temps del trajecte com pel nombre de freqüències de pas. Així, gairebé es triplica l’oferta ferroviària actual, cobrint tota la franja horària, entre les 5.25 hores i les 22.30 hores. Els nous trens permetran reduir el temps del trajecte entre Lleida i la Pobla en uns 15 minuts. Entre Lleida i Balaguer (la Noguera), l’oferta ferroviària passarà de les 4 expedicions per sentit actuals a 10, entre les 5.25 hores i les 22.25 hores (divendres fins a les 22.55 hores). Sumant les comunicacions en autobús, les dues ciutats estaran connectades amb transport públic amb 52 expedicions diàries, 27 d’anada i 25 de tornada. Els dissabtes, s’oferiran 9 expedicions per sentit, 6 més que ara, entre les 6.20 hores i les 22.10 hores. Els diumenges, els viatgers disposaran de 9 trens d’anada i 10 de tornada, entre les 6.20 hores i les 22.25 hores, enfront dels 3 per sentit que hi ha actualment.   Coordinació amb bus i AVANT S’oferiran serveis d’autobús de dilluns a diumenge, per facilitar les connexions amb transport públic des de València i Esterri d’Àneu, passant per Llavorsí, Rialp, Sort, i Gerri de la Sal (el Pallars Sobirà), entre d’altres poblacions. L’oferta de transport públic en aquest corredor queda reforçada amb serveis d’autobús que serviran per cobrir les franges amb menys demanda de mobilitat. D’aquesta manera, es facilita l’accessibilitat a altres poblacions i la intermodalitat. A més, els horaris estan dissenyats d’acord amb les sortides i arribades del tren convencional, l’AVE i Avant entre Lleida i Barcelona, i entre Lleida i Madrid, per optimitzar i ajustar l’oferta a les necessitats de mobilitat.   Unificació del preu del tren i bus i rebaixa de tarifes   En el tram entre Lleida i Àger, els serveis de tren i de bus formen part del sistema tarifari integrat de l’Autoritat del Transport Metropolità de Lleida i, per tant, resulten d’aplicació el conjunt de títols del sistema integrat. Per a la resta de recorreguts, a partir del 25 de juliol s’unificarà el preu del transport per al tren i el bus. Així, el bitllet senzill i l’abonament de 10 viatges per als dos modes de transport tindran el mateix cost, de manera que s’avança en l’equiparació necessària per a la futura integració tarifària del corredor. Finalment, circularan els trens “no espanyols” L’entrada en funcionament dels nous trens de la línia de la Pobla de Segur ha anat envoltada de polèmica pel seu endarreriment, especialment després que la subdelegada del govern de l’Estat a Lleida, Inma Manso, declarés que “els trens de la Pobla encara no funcionen perquè no són espanyols i han de ser homologats”. Els nous trens són de fabricació suïssa i havien de rebre l’autorització de l’Agència Estatal de Seguretat Ferroviària per circular pels gairebé dos quilòmetres de la xarxa bàsica d’interès general que donen accés a l’estació de Lleida, que és competència del govern espanyol i no de la Generalitat.

Summary: Els nous trens de la línia Lleida-la Pobla de Segur es posaran en servei el 25 de juliol


Els encausats per tallar les vies de l'AVE a Girona durant el primer aniversari de l'1-O acusen el jutjat d'instrucció i l'Audiència de Girona d'actuar amb "voluntat d'escarment" per haver decidit enviar a judici disset activistes per desordres públics i danys a la circulació ferroviària. "Amb aquesta decisió, els jutges gironins s'alineen en la lògica d'excepcionalitat judicial que s'ha desenvolupat després de la sentència del Tribunal Suprem", afirmen els encausats que sostenen que els jutjaran "sense proves" i després que la Policia Nacional els identifiqués fent servir "fotomuntatges" elaborats "de forma barroera". Entre els encausats que jutjat i Audiència envien a judici hi ha els alcaldes de la CUP de Verges i Celrà, Ignasi Sabater i Dani Cornellà.

Summary: Els encausats pel tall de l’AVE a Girona l’aniversari de l'1-O acusen la justícia d'actuar amb "voluntat d'escarment"


El parc Catalunya en Miniatura de Torrelles de Llobregat es prepara per reobrir al públic amb un terç del seu aforament a partir de l'entrada a la fase 2 de la regió sanitària metropolitana sud, previsiblement el dilluns 8 de juny. El circuit de maquetes es podrà visitar en direcció única per garantir la distància mínima de seguretat. On no es pugui garantir, l'ús de la mascareta serà obligatori tot i que la visita es fa a l'aire lliure. Els responsables del parc han incrementat els torns de neteja i han retirat els fulletons explicatius. Per raons de seguretat, el parc infantil i la zona de pícnic romandran tancades. Les activitats verticals es reobriran a partir del següent cap de setmana amb cita prèvia.

Summary: Catalunya en Miniatura es prepara per reobrir a la fase 2 amb un terç de l'aforament


L'Ajuntament de Viladecans ha defensat la seva política de "transparència en tots els àmbit de gestió" i el "compliment exhaustiu de tota la normativa d'aplicació" a l'Administració Pública després d'una llarga jornada de registres per part de la Guàrdia Civil en el marc de la investigació pel cas Inipro. Segons ha detallat l'Ajuntament en un breu comunicat, el jutge de Tarragona que instrueix el cas s'ha interessat per "cinc expedients administratius menors". Quatre es corresponen a contractes amb l'empresa Inipro dels anys 2008, 2009 i 2011, mentre que el cinquè correspon a un procés de provisió de borsa de treball. El primer tinent d'alcalde, detingut en el marc d'aquesta investigació, ha estat present durant el registre policial. L'Ajuntament assegura que continuarà col·laborant amb la justícia quan se li requereixi i espera que la informació que s'ha recollit aquest dimecres de dependències judicials "siguin d'utilitat per esclarir els fets en procés d'investigació".

Summary: L'Ajuntament de Viladecans defensa el "compliment exhaustiu" de la normativa després dels registres pel cas Inipro


L’Ajuntament d’Alcanar i l'empresa Cemex han desinfectat aquest dissabte els carrers del municipi. En concret, han netejat els entorns dels Centres d'Atenció Primària, de la residència de la Tercera Edat l'Onada i del centre ocupacional de la Fundació Mercè Pla, així com els accessos de l'Escola Marjal. La companyia ha facilitat un camió-formigonera, amb una capacitat per a 4.000 litres d’aigua mesclada, que ha distribuït una solució sabonosa per desinfectar. A finals del mes de maig, el consistori i l'empresa ja van actuar conjuntament per netejar les instal·lacions i embarcacions portuàries de les Cases d'Alcanar.

Summary: Alcanar desinfecta l'entorn dels centres sociosanitaris i educatius


El partit ja l’ha eliminat de la web com a membre de l’òrgan ACN Madrid.-L’exministra de Sanitat Ana Mato ha demanat la baixa com a membre del comitè executiu del PP, segons han confirmat fonts del partit. De fet, Mato, investigada per la trama ‘Gürtel’, ja no apareix com a membre de l’òrgan a la web del Partit Popular on encara hi ha, per exemple, l’expresident de la Comunitat de Madrid Ignacio González i l’exalcaldessa de València i actual senadora del PP, Rita Barberà, ambdós investigats per la justícia. La baixa de Mato es produeix sis dies abans que el comitè executiu del PP debati si accepta les condicions que demana el líder de Ciutadans, Albert Rivera, per donar el seu sí a la investidura de l’actual president del govern espanyol en funcions, Mariano Rajoy, i que inclouen, entre d’altres, la obertura d’una comissió d’investigació sobre el cas Bárcenas. Altres condicions que demana la formació taronja són la separació dels imputats dels càrrecs públics, eliminar els aforaments, una nova llei electoral, acabar amb els indults per corrupció política i limitar els mandats. Ana Mato va dimitir com a ministra de Sanitat a finals del 2014 després que el jutge de l'Audiència Nacional Pablo Ruz l'assenyalés com a una de les beneficiàries de la trama 'Gürtel' i va ser substituïda en el càrrec per l'actual titular en funcions i pròxim candidat del PP a les eleccions basques, Alfonso Alonso.

Summary: Ana Mato demana la baixa del comitè executiu del PP


El president del comitè d'empresa de Seat, Matías Carnero, ha confirmat aquest dimarts les "pressions" perquè la companyia retirés la seu social de Catalunya després de l'1-O. Davant la comissió d'investigació del 155 al Parlament, Carnero ha apuntat directament a l'entorn de la Casa Reial, però ha negat que el rei Felip VI demanés personalment el trasllat de l'empresa automobilística. "Mai he dit això. Que el Rei truqués directament a Seat", ha assenyalat Carnero, que sí ha revelat que van ser advertits que en un acte de la Casa Reial -amb motiu del 12 d'octubre del 2017- es va comentar la situació de Seat. "Va ser un acte on hi van assistir alguns membres del Consell d'Administració de Seat, entre els quals l'exlíder del PP Josep Piqué. A partir d'aquí cadascú pot fer les seves interpretacions", ha comentat el president del comitè d'empresa de Seat.

Summary: El president del comitè de Seat confirma "pressions" per treure la seu social de Catalunya després de l'1-O


El Síndic de Greuges, Rafael Ribó, ha evitat valorar la nova pancarta que el president de la Generalitat, Quim Torra, ha penjat a la façana de la Generalitat argumentant que no l'ha pogut veure i no té prou elements per valorar-la. Preguntat per si el Síndic farà d'ofici un nou informe sobre la nova pancarta que canvia el llaç groc per un de blanc i manté la petició de llibertat per als "presos polítics i exiliats", Ribó ha assegurat que ara cal veure si n'hi ha prou amb els "molts elements" que conté l'informe que ahir van fer públic "o si cal anar més enllà amb una nova anàlisis". La Junta Electoral Central (JEC) es reuneix aquesta tarda per analitzar la nova situació i ja ha demanat a la delegació del govern espanyol a Catalunya que li trameti informació sobre les noves pancartes.

Summary: Ribó evita valorar la nova pancarta del Palau de la Generalitat per "falta d'elements"


Centenars de jutges i fiscals de Catalunya s'han concentrat aquest dijous al migdia als edificis judicials per fer públiques les seves reivindicacions laborals i professionals. Les quatre associacions de jutges i les tres de fiscals reivindiquen més plantilla, més i millors mitjans materials i una major autonomia fiscal i independència judicial. A més, volen recuperar les retribucions perdudes des del 2010, entre altres mesures, i adverteixen que el proper 22 de maig faran vaga si no avancen les negociacions amb el govern espanyol. El 16 de juny de 2017 les quatre associacions judicials van subscriure un manifest amb '14 propostes per a la millora de la Justícia' al qual es van adherir adherit més de 3.500 jutges i les tres associacions de fiscals. Aquestes, per la seva banda, reclamen la derogació del sistema de terminis màxim d'instrucció, la paralització de la implantació de la justícia digital, l'atribució a la Fiscalia General de l'Estat de la formació dels fiscals, la fixació de les càrregues de treball i la independència del ministeri fiscal i la seva autonomia pressupostària. Les propostes de les associacions judicials comprenien, per la seva banda, des del reforç de la independència judicial, la modernització de l'Administració de Justícia i les condicions professionals dels membres de la carrera judicial. Unes són clarament competència de les Corts Generals, altres de l'Executiu i la resta del Consell General del Poder Judicial.  També està pendent d'aprovació la Llei Orgànica sobre recuperació de permisos i vacances als membres de la carrera judicial extensiva els fiscals. Tampoc s'ha convocat la taula de retribucions que per llei ha de reunir-se cada cinc anys per tal de reclamar les millores salarials que permetin recuperar les retallades dels últims vuit anys. L'any 2010 es van reduir les retribucions molt per sobre de la funció pública, amb el pagament "irrisori" de guàrdies de jutges i fiscals. Segons les associacions, el Consell General del Poder Judicial "ha fet cas omís a la proposta sobre nomenaments judicials, d'acord amb criteris de mèrit, capacitat, igualtat de gènere i transparència" i segueix "sense complir amb la seva obligació legal de fixar les càrregues de treball, com li recorda la recent sentència de la Sala del Social de l'Audiència Nacional". La concentració s'ha fet a moltes ciutats catalanes i de la resta de l'estat, i l'han convocat l'Associació Professional de la Magistratura, l'Associació Francisco de Vitoria, Jutges i Jutgesses per la Democràcia, Fòrum Judicial Independent, l'Associació de Fiscals, la Unió Progressista de Fiscals i l'Associació Professional i Independent de Fiscals. A Barcelona, l'acte s'ha fet a l'auditori de la Ciutat de la Justícia i ha estat presidit per la degana dels jutges de Barcelona, Mercè Caso, i la fiscal en cap de Barcelona, Concepción Talón. Caso ha justificat el fet de no fer l'acte a l'exterior, com en la majoria de llocs i en anteriors ocasions, perquè no volien que ningú els robés el "protagonisme", en referència implícita a possibles protestes ciutadanes. Les associacions donen suport al calendari previst de mobilitzacions si no hi ha avenços en la negociació. El proper 14 d'abril està prevista una concentració a Madrid, i a partir d'aleshores es farà una aturada parcial d'una hora, de 12 a 1, cada dijous durant un mes. Finalment, si no hi ha avenços en la negociació, les associacions no descarten una vaga el 22 de maig.

Summary: Centenars de jutges i fiscals catalans reivindiquen més mitjans i més independència per a la judicatura


La Sala de Govern del Tribunal Superior de Justícia de Catalunya ha aprovat un acord pel qual insta l'administració competent que de manera immediata remogui “els obstacles que impedeixin la ràpida i plena dotació de la totalitat d'òrgans judicials creats en l'àmbit del TSJC, amb singular exigència respecte dels jutjats de Primera Instància 7 de Girona, Primera Instància i Instrucció 8 d'Arenys de Mar i Primera Instància i Instrucció 6 de Vic". Així, considera un "menyspreu" aquest i altres retards i recorda a la Conselleria de Justícia que ha de complir "sense excuses" l'Estatut d'Autonomia, que l'obliga a dotar de mitjans materials i humans l'administració de justícia. Aquest acord es va adoptar en la sessió de la Comissió de Sala de Govern celebrada dimarts passat i inclou, també, la necessitat inajornable que es “culmini l'equipament indispensable per a l'acompliment de la Secció orgànica d'Apel·lació Penal de la Sala Civil i Penal” del propi TSJC. No hi ha dependències per allotjar aquest nou òrgan, ni oficina de suport, ni despatxos perquè els magistrats puguin dur a terme la segona instància penal. El president del TSJC, Jesús María Barrientos, va sotmetre a valoració de la Comissió de Sala de Govern la situació generada per la “falta de responsabilitat i l'ajornament injustificat” en la posada en marxa d'òrgans aprovats, creats, compromesos, des de 2017, per donar resposta a una “necessitat urgent i objectiva, en algun cas en una matèria tan extraordinàriament delicada com és família, que afecta directament la vida del ciutadà que acudeix als tribunals a la recerca d'una resposta de tutela dels seus drets”. El Butlletí Oficial de l'Estat (BOE) va publicar el passat 21 de juny la data d'entrada en funcionament de quatre nous òrgans aprovats per a Catalunya el 2017. Les dates en les que s'indica que començaran a operar són: el 30 de setembre de 2019 per al Jutjat de Primera Instància i Instrucció de Lleida; el 31 de desembre també d'aquest any per als Jutjats de Primera Instància 9 i 10 de Sabadell; i el 30 de setembre de 2020 per a Primera Instància 7 de Girona. És a dir, un òrgan judicial previst el 2017 es crearà més de tres anys després. “En el cas del jutjat de Girona –afirma el president Barrientos- és més insuportable la demora perquè suposa una afectació a temes de família, a custòdies, a decisions sobre menors, que no poden adoptar-se per falta de recursos, per l'acumulació d'assumptes des de fa anys”. A la demora en la posada en funcionament d'òrgans compromesos el 2017, se suma la ja anunciada respecte dels òrgans la creació dels quals s'ha aprovat aquest any 2019. Així, el Jutjat de Primera Instància i Instrucció número 8 d'Arenys de Mar no s'engegaria fins al 31 de desembre de 2020 i el Jutjat de Primera Instància i Instrucció número 6 de Vic fins al 30 de setembre de 2021. “Resulta decebedor, no troba cap justificació i evidencia l'absolut desinterès de l'administració cap als ciutadans que acudeixen en demanda de serveis judicials”, recull l'acord de Sala de Govern respecte de la situació exposada. Per al president Barrientos, “la falta de resposta de l'administració voreja el menyspreu”. I assegura: “En les diferents comissions, al llarg dels anys, de manera constant i acreditada, al Departament, al Consell General del Poder Judicial (CGPJ) i al Ministeri, amb estadístiques detallades, amb l'impacte de tots conegut que provoca no respondre a temps a les situacions que els ciutadans ens traslladen, reclamem mitjans materials i humans, millors dotacions, si més no dignes en molts casos, i la creació de més òrgans per intentar oferir el servei al qual ens devem d'una forma acceptable. No podem assumir com a una cosa normal que en aquest escenari es difereixi a 2021 un òrgan creat el 2019 o que òrgans creats el 2017 no es posin en marxa fins a 2020”. Barrientos considera que el Departament “té una funció inexcusable recollida en l'Estatut de Autonomia i no és conseqüent amb l'obligació que en ell inequívocament es determina en matèria de dotació de mitjans materials i humans, d'infraestructures i funcionaris perquè els jutjats necessaris i compromesos funcionin en un temps raonable, que no és, en cap cas, el previst”. La Comissió de Sala de Govern adverteix també de la situació d'impossibilitat de treballar en condicions en la Secció d'Apel·lació de la Sala Civil i Penal del TSJC, per a la qual no hi ha oficina de suport ni despatxos d'acord per la plantilla judicial ara existent i molt menys quan el proper 31 de desembre es cobreixin les dues places de magistrats previstes. Barrientos recorda que el Pla de Reorganització del Palau de Justícia de data 22 de juny de 2016 incloïa “la dotació d'espais físics indispensables per a l'acompliment de les magistrades i magistrats de l'esmentat òrgan i per a la seva oficina de suport”. I, puntualitza el president, “tres anys després, aquesta dotació tampoc no s'ha materialitzat”. Per tot això, tal com recull l'acord, Barrientos demana al Departament de Justícia una “resposta responsable, un compromís amb un servei essencial per a la societat, d'acord amb el disposat en l'Estatut de Autonomia, sense excuses i amb la necessària prioritat que mereix donar resposta a la ciutadania en un àmbit tan bàsic, transcendental i determinant com és aquest”. I conclou: “El Departament té obligacions, competències estatutàries, que ha de complir ineludiblement”.

Summary: El TSJC critica el retard en la posada en funcionament de jutjats ja aprovats


L'empresa nord-americana Hard Rock ha anunciat aquest dilluns una inversió total de 2.000 milions d'euros al Centre Recreatiu i Turístic (CRT) de Vila-seca i Salou. La companyia també ha revelat el nom que vol per al complex de joc i oci: Hard Rock Entertainment World. En un comunicat, ha explicat que el desenvolupament del complex d'oci i de joc començaria amb una inversió de més de 600 milions d'euros en la primera fase, en la qual es construiria un hotel familiar de 500 habitacions desenvolupat per Port Aventura i més de 75 botigues de luxe desenvolupades per Value Retail. Durant la construcció d'aquesta primera fase i un cop estigui acabada, s'estima que es crearan 11.500 llocs de treball directes i indirectes i un impacte econòmic de 1.300 milions d'euros a la zona. En el comunicat, Hard Rock explica que també hi haurà un hotel que tindrà la forma de la icònica guitarra de la cadena de cafeteries i que oferirà 600 habitacions en uns 100.000 metres quadrats. Pel que fa al casino, hi haurà 1.200 màquines recreatives i 100 jocs de taula. El complex també tindrà un espai per a espectacles amb una capacitat per acollir 15.000 persones de públic. Així mateix, es planeja una piscina de 6.000 metres quadrats.

Summary: Hard Rock anuncia una inversió de 2.000 milions d'euros al Centre Recreatiu i Turístic de Vila-Seca i Salou


El president de la Generalitat Valenciana, Ximo Puig, ha assegurat aquest dilluns que les diferents opinions sobre l'aplicació de l'article 155 entre els socis de govern valencià (PSPV, Compromís i Podem) no afecten el 'Pacte del Botànic', l'acord de legislatura. Puig s'ha referit a aquesta qüestió a preguntes dels mitjans en la roda de premsa posterior a la reunió de la Comissió Interdepartamental per a la Lluita contra el Despoblament dels Municipis Valencians, celebrada a Castelló de la Plana. El president valencià ha assenyalat que el pacte de govern "no es referencia en funció del 155".  Posteriorment, preguntat sobre les opinions contràries a l'aplicació de l'article per part de membres de Compromís i Podem, Ximo Puig ha manifestat que el dret a la llibertat individual "està contemplat en el Pacte del Botànic i en la Constitució" i que "no hi ha cap qüestió que afecti al pacte del Botànic en aquesta qüestió catalana". Sobre la seva opinió en relació amb el 155, ha indicat que ningú està a favor de l'aplicació però que "s'intenta combinar una situació difícil amb una cobertura legal".  Puig ha afegit que encara resten dies per a l'efectivitat de l'article i que li agradaria que finalment no fos necessària la seva activació.  Preguntat sobre les discrepàncies al PSC i si aquestes li preocupen, Ximo Puig ha indicat que el que més li preocupa és "la crisi territorial d'Espanya" perquè "les crisis dels partits se superen, les crisis i fractures territorials són més difícils de superar".  El 155 i Catalunya marcaran la sessió de control L'aplicació de l'article 155 i la situació a Catalunya marcaran la pròxima sessió de control al president Ximo Puig a les Corts Valencianes. Així, Podem preguntarà precisament el cap del Consell si és partidari de l'aplicació de l'article 155 mentre que Compromís demanarà una valoració sobre els "incompliments" de la Constitució per part del govern espanyol i els seus efectes sobre la qualitat de vida dels valencians.  El PP, per la seva part, qüestiona si el govern de Puig és un risc per a l'estabilitat del País Valencià, mentre que Ciutadans incidirà en la gestió de la conselleria de Sanitat.

Summary: Ximo Puig assegura que les diferències sobre el 155 no afecten el pacte de govern valencià


El president del PP, Pablo Casado, ha opinat que al debat a quatre d'Atresmedia d'aquest dimarts a la nit "s'ha vist clar que Espanya no està per a bromes ni experiments" i cal votar el PP. El candidat dels populars s'ha mostrat satisfet i ha dit que ha quedat clar que "l'única alternativa" a un govern de Pedro Sánchez amb l'independentisme i Podem és el seu partit. També ha assegurat que ha "desemmascarat" les "mentides" i la "demagògia" del PSOE i els seus pactes. Segons Casado, la "remuntada del PP ja ha començat" i ha fet una crida a unir el vot de dretes en el PP, en declaracions al set d'Atresmedia immediatament després del debat. A l'arribada a la seu del PP a Madrid, al carrer Gènova, Casado ha afirmat que ha quedat clar que els populars guanyaran les eleccions. "Només nosaltres podem salvar Espanya dels que volen trencar-la", ha dit. Casado ha defensat que ell representa la "nova política" perquè ha regenerat el seu partit i és l'últim en haver arribat dels quatre candidats.  "Somrieu, esteu en el projecte adequat", ha dit als militants del PP que s'han congregat a la seu del PP. "A guanyar, a guanyar i a governar", ha exclamat.

Summary: Casado creu que al debat "s'ha vist clar que Espanya no està per a bromes ni experiments" i cal votar el PP


Aquest dimecres s'ha constituït la junta de valoració que analitzarà les sol·licituds que els veïns de Barcelona facin per obtenir la declaració de persona represaliada pel tardofranquisme. Aquest comitè d'experts atendrà les víctimes del franquisme entre als anys 1960 i 1978. Es preveu que es puguin acollir a aquest reconeixement unes 300 persones. La junta està composada per sis membres: dos de l'àmbit de la psicologia clínica i la salut, dos del dret i dos historiadors. En formen part Xavier Domènech, August Gil Matamala, Anna Miñarro, Conxita Mir, Joan Pijuan i Rosana Alija. El tinent d'alcaldia de Drets de Ciutadania, Jaume Asens, ha remarcat que aquesta iniciativa té una doble finalitat: "Reconèixer les persones que van viure en la seva pell la repressió franquista i promoure el coneixement sobre el passat de la ciutat". El reglament jurídic que regeix aquesta junta es va aprovar al ple de l'Ajuntament ara fa un mes. Fixa els criteris per reconèixer les persones que van patir violacions dels drets a la vida i a la integritat física, moral o sexual durant la seva lluita per la defensa i la recuperació de les llibertats democràtiques entre homes i dones entre 1960 i 1978. Els criteris per poder presentar la sol·licitud, segons el reglament, són ser persona física i haver patit repressió política, directa o indirectament, a la ciutat de Barcelona. Les sol·licituds es podran presentar presencialment en qualsevol registre municipal o telemàticament des del portal de tràmits, a través d’un formulari. La junta de valoració revisarà la documentació aportada, realitzarà les audiències personals amb les persones sol·licitants i resoldrà el reconeixent en un termini màxim de sis mesos des de l'entrada de la sol·licitud. El reconeixement com a persona represaliada consistirà en una resolució administrativa que no comporta retribució ni compensació econòmica, però podrà servir de document probatori en un procediment judicial.

Summary: Es constitueix la junta de valoració de persones represaliades pel tardofranquisme, que preveu reconèixer uns 300 veïns


El candidat d'ERC a l'alcaldia de Barcelona, Ernest Maragall, ha expressat aquest diumenge que espera que milions de barcelonins votin perquè la ciutat tri entre les diverses opcions i ha presentat els republicans com un projecte "d'ambició, compromís i futur" per la capital catalana amb "llibertat, dignitat i igualtat". Després d'haver votat pocs minuts abans de dos quarts de dotze del matí a l'Escola Infant Jesús, Maragall ha dit que la mesa on ha exercit el seu dret a vot era la 68 i que això li ha recordat als fets del Maig del 68. Ha concretat que no es tracta d'impulsar una revolució "en el sentit de la violència" sinó per la "dignitat, llibertat i futur col·lectiu de la ciutat i el país". Maragall, que ha votat acompanyat de la seva família, ha desitjat que la ciutadania "gaudeixi" de la jornada electoral i ha pronosticat que, igual que el Maig del 68, avui "comença alguna cosa". Ha explicat que vota amb una "actitud d'orgull" pel seu equip i el projecte "amb la millor esperança per servir als ciutadans". Ha dit que creu que han treballat "bé" i que la visió de Barcelona que ofereixen "és la que més correspon" al que la població necessita. "Els toca a ells decidir i votar", ha conclòs.  Preguntat per una periodista, ha dit que la referència al Maig del 68 és una pura "anècdota" que l'ha esmentada perquè és la mesa on li ha tocat votar. Ha insistit que en descarta la violència. Finalment, ha agraït els seguiment periodístic de la campanya per part de la premsa i el suport dels seus companys, amics i la família.

Summary: Maragall fa una crida a la participació amb una referència a l'esperit del Maig del 68


L'associació de veïns del Raval Tsunami Veïnal ha lamentat en un comunicat que el macrooperatiu contra els narcopisos desenvolupat ahir per Mossos i Guàrdia Urbana que porta fins ara 57 detinguts "arriba tard" perquè el problema "s'ha deixat créixer massa". L'entitat considera que a banda de "mesures de xoc" calen actuacions "de prevenció estables" per evitar "tanta acció delictiva". També denuncien la manca de civisme i la "permissivitat creixent", factors tots ells que converteixen Ciutat Vella en "camp de cultiu per a la delinqüència". Amb tot, els veïns d'aquesta associació esperen que la "determinació" mostrada per les administracions en el macrooperatiu d'ahir ajudi a "posar una mica d'ordre" al barri. Tsunami Veïnal agraeix la tasca de la policia i també la dels veïns, i aprofita per subratllar que des del dia 16 d'octubre segueixen esperant que se'ls doni data per a una nova reunió amb l'alcaldessa de Barcelona, Ada Colau. L'entitat demana que quan tingui lloc aquesta trobada hi hagi també els regidors i el comissionat de Seguretat.

Summary: Una associació veïnal del Raval lamenta que el macrooperatiu contra els narcopisos "arriba tard"